## Rovira subratlla la importància de la transformació digital-educativa per a adequar el sistema de coneixement als reptes futurs

*** El conseller d’Educació ha participat en la inauguració de la jornada ‘Col·laboració publicoprivada en Educació’
* S’ha reflexionat sobre els reptes i oportunitats de l’educació digital a Espanya i s’ha presentat l’Observatori Nacional d’Educació Digital**

El conseller d’Educació, Cultura, Universitats i Ocupació, José Antonio Rovira, ha destacat “la importància de la transformació digital-educativa per a adequar el sistema de coneixement als reptes futurs”.

Rovira ha participat este dijous en la inauguració de la jornada ‘Col·laboració públicoprivada en Educació’ organitzada per Siena Educación, la Fundació Recreo i Aulaplaneta amb el suport del Ministeri d’Educació, Formació Professional i Esports.

En la jornada, en la qual s’ha reflexionat sobre els reptes i oportunitats de l’educació digital a Espanya, el conseller d’Educació ha destacat la importància que “els nostres estudiants es formen en l’àmbit digital segons la demanda i d’acord amb l’aparició de noves necessitats en la societat i en el mercat de treball”.

En este sentit, el conseller ha incidit en el suport que es dona des de la Conselleria d’Educació, Cultura, Universitats i Ocupació “a la transformació digital-educativa amb la finalitat d’adequar el nostre sistema de coneixement a la realitat i als desafiaments que afrontem”.

En esta trobada s’ha fet la presentació pública de l’Observatori Nacional d’Educació Digital, que busca promoure la millora contínua de l’educació digital a Espanya mitjançant la investigació, l’anàlisi i la difusió de bones pràctiques.

En l’acte també han participat María Mercedes Vaquera, consellera d’Educació, Ciència i Formació Professional de la Junta d’Extremadura, Víctor Javier Marín, conseller d’Educació i Formació Professional de la Regió de Múrcia, així com Hortensia Roig, presidenta d’EDEM i membre del Consell d’Administració de Mercadona. En la jornada hi ha hagut representació educativa de 12 comunitats autònomes.

Fecha: 03/10/2024